# SLOVENSKÁ TECHNICKÁ UNIVERZITA V BRATISLAVE

# ZÁPISNICA č. 2/2016

# zo zasadnutia Správnej rady STU zo dňa 29. 11. 2016

**PRÍTOMNÍ: podľa prezenčnej listiny**

**PRIZVANÍ HOSTIA:** prof. Ing. Robert Redhammer, PhD., rektor STU

Ing. Dušan Faktor, PhD., kvestor STU

Správna rada STU bola uznášaniaschopná.

**PROGRAM:**

1. Otvorenie
2. Kontrola uznesení
3. Predchádzajúci písomný súhlas na zámenu nehnuteľnej veci vo vlastníctve STU
4. Predchádzajúci písomný súhlas na prevod nehnuteľnosti vo vlastníctve STU v obci Ľubochňa
5. Návrh rozpočtu STU na rok 2016
6. Aktuálne témy na STU – ústna informácia
7. Súdne spory STU – informácia
8. Ekonomické pravidlá na dosahovanie vyrovnaného hospodárskeho výsledku STU – informácia
9. Rôzne

**K BODU 1: Otvorenie**

Zasadnutie Správnej rady STU otvoril a viedol jej predseda, Ing. Vladimír Slezák.

Privítal prítomných a prizvaných hostí. Zároveň informoval o novom zložení správnej rady

a privítal nového člena za zamestnaneckú časť Akademického senátu STU, prof. Ing. Ivana

Hudeca, PhD., ktorého na základe zvolenia akademického senátu minister školstva, vedy,

výskumu a športu SR menoval za člena Správnej rady STU s účinnosťou od 15.11.2016.

Súčasne v neprítomnosti poďakoval dlhoročnému členovi Správnej rady STU, doc. Ing.

Jozefovi Dickému, PhD., za jeho aktívnu činnosť počas jeho celého funkčného obdobia.

V rámci otvorenia predseda oboznámil prítomných o neschválení nového štatútu správnej

rady Ministerstvom ŠVVaŠ SR. Dôvodom bol najmä nesúhlas s Čl. 6, ktorý zahŕňa

hlasovanie „per rollam“. Podľa pána ministra je uvedený článok v rozpore so

zákonom o VŠ, podľa ktorého sú zasadnutia správnej rady verejné. Zároveň konštatoval, že aktuálny

štatút je stále platný, a teda sa ním naďalej riadime.

Predseda Správnej rady STU oboznámil prítomných s návrhom programu zasadnutia.

**UZNESENIE: 2.1/2016-SR**

Správna rada STU schvaľuje program bez zmeny.

**Hlasovanie: za – 10, proti – 0, zdržal sa – 0.**

**K BODU 2: Kontrola uznesení**

V rámci kontroly uznesení podpredseda konštatoval, že je potrebné skontrolovať nasledujúce uznesenia:

*UZNESENIE: 1.7/2015-SR*

*Správna rada STU odporúča vypracovať analýzu a navrhnúť kroky, ktoré by viedli k vyrovnanému hospodárskemu výsledku školy.*

*Z: rektor, kvestor*

*T: jar 2016*

*Podpredseda správnej rady požiadal o predloženie písomného materiálu k plneniu*

*uznesenia na nasledujúce zasadnutie.*

Uznesenie je splnené. Písomný materiál k uvedenému uzneseniu je zaradený do programu v rámci bodu 8.

*UZNESENIE: 1.4/2016-SR*

*Správna rada STU schvaľuje Správu o činnosti Správnej rady STU za rok 2015 a ukladá*

*tajomníčke zverejniť predmetnú správu na internetovej stránke STU.*

*Z: tajomníčka*

*T: asap*

Uznesenie je splnené. Správa zverejnená na webovom sídle STU dňa 16.05.2016.

**UZNESENIE: 2.2/2016-SR**

Správna rada STU berie na vedomie informáciu o stave plnenia uznesení.

**Hlasovanie: za – 10, proti – 0, zdržal sa - 0**

**K BODU 3: Predchádzajúci písomný súhlas na zámenu nehnuteľnej veci vo vlastníctve STU**

Materiál uviedol rektor. Prizvaný: kvestor STU, Ing. Dušan Faktor, PhD.

Dokument bol predložený v zmysle ustanovenia § 41 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

**UZNESENIE: 2.3/2016-SR**

Správna rada STU dáva predchádzajúci písomný súhlas s návrhom rektora na zámenu nehnuteľnosti vo vlastníctve Slovenskej technickej univerzity v Bratislave zapísanej na LV č. 1425 vedenom Okresným úradom Bratislava, katastrálny odbor, pre okres Bratislava IV, obec BA-m.č. KARLOVA VES a k. ú. Karlova Ves ako: parcela reg. „C“ evidovaná na katastrálnej mape ako parc. č. 2981/72 – zastavané plochy a nádvoria o celkovej výmere 2.564 m2 s nehnuteľnosťami vo vlastníctve Hlavného mesta Slovenskej republiky Bratislava.

**Hlasovanie: za – 10, proti – 0, zdržal sa - 0**

**K BODU 4: Návrh na vydanie predchádzajúceho písomného súhlasu na prevod nehnuteľnosti vo vlastníctve STU v obci Ľubochňa**

Materiál uviedol rektor. Prizvaný: kvestor STU, Ing. Dušan Faktor, PhD.

Dokument bol predložený v zmysle ustanovenia § 41 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

**UZNESENIE: 2.4/2016-SR**

Správna rada STU dáva predchádzajúci písomný súhlas s návrhom rektora na prevod nehnuteľností vo vlastníctve Slovenskej technickej univerzity v Bratislave zapísaných na LV č. 899 vedenom Okresným úradom Ružomberok, katastrálny odbor, pre okres Ružomberok, obec a k. ú. Ľubochňa.

**Hlasovanie: za – 12, proti – 0, zdržal sa - 0**

**K BODU 5: Návrh rozpočtu STU na rok 2016**

Materiál uviedol rektor. Prizvaný: kvestor STU, Ing. Dušan Faktor, PhD.

V krátkosti zhrnul, že návrh rozpočtu STU na rok 2016 vychádza z návrhov rozpočtov jednotlivých súčastí STU – fakúlt, univerzitných pracovísk a účelových zariadení STU.

Z diskusie:

Rozsiahlejšia diskusia sa viedla k odpisovej politike školy, k spôsobu odpisovania majetku z nenávratných finančných prostriedkov a podnikateľskej činnosti školy.

Väčšina prítomných tiež vyjadrila názor, že je neprípustné, aby bol rozpočet schvaľovaný na konci roka. Podľa ich vyjadrenia je tento stav nesystémový a neuspokojivý. Rektor vysvetlil dôvody tohto oneskorenia, ktoré vyplývajú zo zákonných postupov pri schvaľovaní rozpočtu univerzity zloženej z fakúlt. Členovia správnej rady preto navrhli ako jedno z možných riešení osobitné stretnutie na úrovni MŠVVaŠ SR a predsedov správnych rád VŠ, kde by boli dohodnuté nové pravidlá zverejňovania dokumentov k rozpisu dotácií verejným vysokým školám, a teda aj schvaľovania rozpočtu.

V nadväznosti na uvedené podpredseda správnej rady navrhol skoncipovať na MŠVVaŠ SR list s cieľom upozorniť na systémové nedostatky v procedúre schvaľovania rozpočtu a v metodike rozpisu dotácií zo štátneho rozpočtu VVŠ.

**UZNESENIE: 2.5/2016-SR**

Správna rada STU schvaľuje rozpočet STU na rok 2016.

**Hlasovanie: za – 12, proti – 0, zdržal sa - 0**

**UZNESENIE: 2.5.1/2016-SR**

Správna rada STU ukladá pripraviť a odoslať list na MŠVVaŠ SR s cieľom upozorniť na skutočnosť, že systém a metodika rozpisu dotácií zo štátneho rozpočtu VVŠ míňa svoj cieľ a je potrebné iniciovať legislatívne zmeny v tejto oblasti.

Z: predseda, podpredseda

T: 31.01.2017

**Hlasovanie: za – 12, proti – 0, zdržal sa - 0**

**K BODU 6: Aktuálne témy na STU – ústna informácia**

Informácie o aktuálnych témach na STU prezentoval rektor.

Oboznámil prítomných o udalostiach, ktoré sa udiali v období od posledného zasadnutia

správnej rady:

* spustil sa proces prípravy a realizácie elektronických schránok na STU ako prvej univerzite na Slovensku
* projekt Teaming skončil vo finálnom hodnotení v prvej 15-tke, avšak v tejto fáze nebude financovaný
* informoval o aktuálnom stave strategických projektov - Univerzitného vedeckého parku a ACCORDu + sú v procese ďalšie výzvy
* v rámci H2020 má STU z úrovne Bruselu schválených 11 projektov
* máme výrazný pokles študentov (medziročne 23%) – hľadáme možné riešenia
  + v nadväznosti na uvedenú informáciu p. Marko požiadal zaradiť na ďalšie zasadnutie ako explicitný materiál - analýzu, prieskum a návrh krokov na zvrátenie odlivu študentov

V rámci výnimočných udalostí rektor informoval, že

* Vedkyňou roka sa stala prof. Rychtáriková zo SvF STU
* Slovenskou roka sa stala prof. Stopjaková z FEI STU
* IT osobnosť 2016 sa stala pani dekanka FIIT STU, prof. Bieliková
* Vydavateľstvo STU získalo 2 ceny Literárneho fondu za odbornú literatúru
  + ochranná známka na Vydavateľstvo Spektrum STU
* STU oslávila 30. výročie vzniku MTF STU, 10. výročie UTI STU a oslávi 75. výročie FEI STU

Dňa 20. decembra 2016 sa o 19:00 hod. uskutoční Vianočný koncert STU v DPOH v Bratislave, na ktorý rektor všetkých členov správnej rady srdečne pozval.

**UZNESENIE: 2.6/2016-SR**

Správna rada STU berie na vedomie informácie o aktuálnych témach na STU.

**Hlasovanie: za – 12, proti – 0, zdržal sa - 0**

**UZNESENIE: 2.6.1/2016-SR**

Správna rada STU ukladá predložiť na nasledujúce zasadnutie správnej rady materiál zahrňujúci prieskum, resp. analýzu poklesu študentov a návrh opatrení na zvrátenie tohto stavu.

**Hlasovanie: za – 12, proti – 0, zdržal sa - 0**

**K BODU 7: Súdne spory STU – informácia**

Materiál uviedol rektor. Prizvaný: kvestor, Ing. Dušan Faktor, PhD.

Dokument bol predložený za účelom poskytnutia aktuálnych informácií o súdnych sporoch, v ktorých je jednou zo strán sporu STU.

**UZNESENIE: 2.7/2016-SR**

Správna rada STU berie na vedomie informáciu o súdnych sporoch STU.

**Hlasovanie: za – 12, proti – 0, zdržal sa - 0**

**K BODU 8: Ekonomické pravidlá na dosahovanie vyrovnaného hospodárskeho výsledku STU – informácia**

Materiál uviedol rektor. Prizvaný: kvestor, Ing. Dušan Faktor, PhD.

Ide o informáciu - postup, ktorým sa riadi zostavenie rozpočtu STU a jeho priebežná

kontrola plnenia, v zmysle zabezpečenia vyrovnaného hospodárenia STU.

Z diskusie:

Podpredseda vyjadril názor, že predložená informácia nespĺňa jeho predstavu, podľa jeho

vyjadrenia je potrebné tému ešte diskutovať, avšak už len ústne na bilaterálnej úrovni.

**UZNESENIE: 2.8/2016-SR**

Správna rada STU berie na vedomie informáciu o postupe a pravidlách na zabezpečenie

vyrovnaného hospodárenia STU s pripomienkou.

**Hlasovanie: za – 12, proti – 0, zdržal sa - 0**

**K BODU 9: Rôzne**

Na podnet podpredsedu bol program rozšírený o informáciu o obdŕžaní anonymu.

Správna rada STU schválila doplnenie programu o uvedenú informáciu.

**Hlasovanie: za – 11, proti – 0, zdržal sa – 0.**

**K BODU 9/A: Rôzne/Informácia o obdŕžaní anonymu**

Podpredseda správnej rady informoval prítomných, že mu bol doručený anonym. ktorý postúpil rektorovi STU a požiadal ho o prešetrenie.

**UZNESENIE: 2.9A/2016-SR**

Správna rada STU berie na vedomie informáciu o doručenom anonyme a žiada vedenie

univerzity o jeho prešetrenie a podanie informácie o výsledku.

**Hlasovanie: za – 11, proti – 0, zdržal sa - 0**

Na podnet predsedu bol program rozšírený o návrh na priznanie odmeny rektorovi STU.

Správna rada STU schválila doplnenie programu o predložený návrh.

**Hlasovanie: za – 11, proti – 0, zdržal sa – 0.**

**K BODU 9/B: Rôzne**/**Návrh na priznanie odmeny rektorovi STU**

Materiál uviedol predseda správnej rady.

Druhý polrok r. 2016 bol pre Slovenskú technickú univerzitu rokom príprav ďalších strategických projektov. Po úspešnom ukončení projektu Univerzitných vedeckých parkov je v konečnej fáze prípravy spoločný strategický projekt ACCORD v spolupráci s Univerzitou Komenského v celkovom objeme 100 miliónov EUR. V rámci tohto projektu sú naplánované investície do infraštruktúry ako aj prístrojového vybavenia našich fakúlt. Boli pripravené a podané projekty Teaming či projekt v oblasti materiálového výskumu v Trnave v celkovom objeme 50 miliónov EUR.

Aj vďaka týmto aktivitám sa darí udržať vysoký výkon vo vedeckej a výskumnej oblasti a STU patrí podľa svetového rankingu výskumných inštitúcií k najvýkonnejším výskumným inštitúciám na Slovensku.

Slovenská technická univerzita je trvalo vysoko hodnotená v oblasti spolupráce s priemyslom, čo potvrdzuje naša participácia v desiatkach projektov v programe Výskum a inovácie a táto skutočnosť významne napomáha aj rozvoju podnikateľskej činnosti.

Na týchto aktivitách a úspechoch univerzity, podnikateľskej činnosti a projektovej úspešnosti sa rozhodujúcou mierou podieľa rektor univerzity prof. Ing. Robert Redhammer, PhD. riadiacou prácou, ale aj výrazným osobným nasadením vysoko nad rámec štandardných povinností.

**UZNESENIE: 2.9B/2016-SR**

Správna rada STU v Bratislave v súlade s §41 ods. 5 Zákona o VŠ v platnom znení schvaľuje rektorovi STU prof. Ing. Robertovi Redhammerovi, PhD.:

1. Mimoriadnu odmenu z dotačných prostriedkov a za osobný prínos a koordinovanie univerzitných výskumných projektov;
2. Odmenu z prostriedkov podnikateľskej činnosti za rozvoj a aktívnu účasť pri získavaní podnikateľskej aktivity na STU.

**Hlasovanie: za – 11, proti – 0, zdržal sa - 0**

Predseda správnej rady poďakoval prítomným za ich aktívnu účasť a zaželal príjemné vianočné sviatky. Informoval, že ďalšie zasadnutie Správnej rady STU je plánované na jar 2017. Termín zasadnutia bude včas oznámený.

Ing. Vladimír Slezák

predseda Správnej rady STU